KOSTBART: Parkeringsplassene utenfor Radisson Blu Nydalen i Oslo. Foto: Robert Eik

Her er det billigere med p-bot enn parkering

Et døgn parkering: 1080 kroner. Bot for ikke å betale: 760 kroner.

Mona Byrkjedal

9. mai 2013

Artikkelen er over syv år gammel

Det skal lønne seg å være tro mot lover og regler, men på parkeringsplassen utenfor Radisson Blu Nydalen i Oslo, gjør det ikke det.

Gjør man seg til kjeltring, slipper man 300 kroner billigere unna Europarks lange arm.

Timeprisen for de fire parkeringsplassene er nemlig 45 kroner, som utgjør en døgnpris på 1080 kroner, en pris som enkelt ville fått Onkel Skrue til å se rødt.

Bot for ikke å betale er satt til 760 kroner.

Tragikomisk

Per Espen Nordvik fra Trondheim har bodd en del på hotellet i Nydalen, og har hatt med bil til Oslo et par ganger.

Han ble målløs da han så døgnpristaksten.

- Jeg trodde det var en spøk. Jeg har aldri sett en så høy pris på en parkeringsplass noen gang, sier Nordvik.

Han poengterer at døgnprisen nesten er dyrere enn en natt på hotellet.

- Det er tragikomisk, sier Nordvik.

Billigere i kjelleren

Nå bruker han i stedet parkeringsanlegget i hotellets kjeller. Der er prisen kun 175 kroner.

- Det kan nesten virke som de ikke ønsker at folk skal parkere utenfor hotellet. Jeg ville aldri stått der uansett, på grunn av den høye prisen, sier Nordvik.

Korttid

Kommunikasjonsdirektør Pål Gleditsch i Europark bekrefter at døgnprisen er høyere enn hva det ville kostet å få en parkeringsbot.

- Meningen er at de fire oppstillingsplassene skal brukes til korttidsparkering, og jeg har ikke hørt om noen som har stått der et helt døgn. Jeg ville nok selv reagert på prisen da, sier Gleditsch til VG.

Han understreker at Nydalen P-hus kun ligger et steinkast unna, med en døgnpris på 200 kroner.

- Det vil si at det er rimeligere å ta bot-risiko enn å betale for parkering?

- Ja, det stemmer. Men det ønsker hverken grunneiere eller vi at noen skal gjøre, sier kommunikasjonsdirektøren.

- Kan det tyde på at prisen er litt høy?

- Ja, det kan det. Vi kan ikke sette ned prisen, men det går an å vurdere en maksimaltid for parkering, sier Gleditsch.

Hotelldirektør Lars Kristian Amundsen ved Radisson Blu hotell i Nydalen ønsker ikke å kommentere saken.

Publisert: 09.05.13 kl. 08:41

Les også

Mer om Trafikk